Marsin geologian tutkijat ovat löytäneet satelliittitutkimuksessa todisteita suurista jäävarannoista punaisen planeetan pinnan alla. Jääkerrostumia havaittiin planeetan pinnan tuntumasta, ja ne ulottuvat jopa sadan metrin syvyyteen.

Maanalainen Mars on huonosti tunnettu, sillä vierasta planeettaa on vaikea tutkia pintaa syvemmältä. Jäätä on tiedetty löytyvän planeetan pinnan läheisyydestä, mutta jääkerrosten syvyyttä ja rakennetta on tunnettu kehnosti.

Uudessa tutkimuksessa satelliittia käytettiin kuvaamaan alueita, joilla planeetan eroosio oli kuluttanut maaperän pintaa ja paljastanut sen syvempiä kerroksia.

Kahdeksasta eri kohteesta löytyneet jääkerrokset valaisevat Marsin muinaishistoriaa – aikaa, jolloin planeetalla virtasi nestemäistä vettä.

Maanalainen jää saattaa tulevaisuudessa olla arvokas resurssi Marsin tutkijoille. Planeetalle saapuvat astronautit voivat mahdollisesti käyttää sitä juomaveden lähteenä miehitettyjen Marsin-tehtävien aikana.

Nasan tutkijoiden uusi löytö on merkittävä siksi, että vesi vaikuttaa olevan hyvin lähellä pintaa ja olisi siten helposti louhittavissa.

Vaikuttaa myös siltä, että löydöt koostuvat harvinaisen puhtaasta jäästä. Kyseessä ei siis ole maa-aineksen ja jään sekoitus, jota olisi vaikeampi käyttää hyödyksi.

Asiasta uutisoineen Wired-lehden mukaan havaitut jäävarannot ovat kuitenkin liian kaukana Marsin päiväntasaajalta, jotta niitä voitaisiin käyttää tehokkaasti hyväksi. Miehitetty Mars-lento suuntaisi mahdollisimman lähelle päiväntasaajaa, jonka seudulla lämpötilat ovat korkeampia.

”Jos haluaa pysyä lämpimänä, on parempi matkustaa Havaijille kuin Alaskaan”, kertoi Nasan tutkija Richard Zurek Wiredille.

Uudet löydöt ovat kuitenkin paljon lähempänä päiväntasaajan seutua kuin Marsin ankarat napaseudut, joilla suurin osa pintajäästä sijaitsee.

Marsin siirtokunnan asukkaat voisivat käyttää jäävarantoja myös viljelysten kasteluun.

Jääkerrosten tutkiminen paikan päällä olisi arvokasta planeetan historian tuntemuksen kannalta.

”Jos näillä alueilla otettaisiin näytteitä jään eri kerroksista, voisimme saada yksityiskohtaisen mallin Marsin ilmastohistoriasta,” kertoo tutkija Leslie Tamppari Nasan Jet Propulsion Laboratorysta.

Maanalaiset jäävarannot voivat olla elintärkeitä, jos ihmiskunta kaukaisessa tulevaisuudessa luo pysyvää asutusta naapuriplaneetallemme.

Marsin siirtokunnan asukkaat voisivat käyttää jäävarantoja juomaveden lisäksi viljelysten kasteluun. Lisäksi niistä voisi valmistaa vetyyn perustuvaa polttoainetta.

Uudesta löydöstä uutisoitiin Science-julkaisussa 11. tammikuuta. Asiasta tiedotettiin Nasan sivuilla.